b'\n_START_ARTICLE_\nPsametik IV.\n_START_SECTION_\nDokazi\n_START_PARAGRAPH_\nObstoj Psametika IV. dokazuje ve\xc4\x8d najdb in gr\xc5\xa1ki viri. Med arheolo\xc5\xa1kimi najdbami z njegovim imenom so ro\xc4\x8daj sistruma, skarabej s prestolskim imenom Nb-k3-n-R\xcb\x81, u\xc5\xa1abti in demotski dokument iz Huja (Diospolis Parva, papirus Stra\xc3\x9fburg 2) iz drugega leta njegove vladavine. Gr\xc5\xa1ki avtorji faraona omenjajo na ve\xc4\x8d mestih. Zaradi razlik v datumih in poimenovanju je prakti\xc4\x8dno nemogo\xc4\x8de podatke pripisati posameznemu vladarju.\n_START_SECTION_\nUgotavljanje istovetnosti\n_START_PARAGRAPH_\nLeta 1980 je ameri\xc5\xa1ki egiptolog Eugene Cruz-Uribe prvi predpostavil, da je papirus Stra\xc3\x9fburg 2, ki so ga tradicionalno pripisovali Psametiku III., mnogo mlaj\xc5\xa1i in se nana\xc5\xa1a na vladarja z enakim imenom, katerega je sam poimenoval Psametik IV. Slednji je najverjetneje vladal v delu Egipta v 480. letih pr. n. \xc5\xa1t. To desetletje je znano iz Herodotovih zapisov, povezanih z uporom v Egiptu, zadnjih letih vladavine Dareja I. in prvih letih vladavine Kserksa I., ki je takoj po kronanju upore zatrl. _NEWLINE_Anthony Spalinger je prepri\xc4\x8dan, da je Cruz-Uribeova domneva slabo utemeljena, strinja pa se, da je bil Psametik IV. ista oseba kot o\xc4\x8de Inara II., katerega Herodot omenja kot Libijca. Po gr\xc5\xa1kih virih je bil Inar kralj Libijcev, ki je vodil velik in dobro znan upor proti Perzijcem v 460. letih pr. n. \xc5\xa1t. \xc4\x8ce je predpostavka to\xc4\x8dna, zgleda, da Psametik ni imel dovolj avtoritete, bi zase zahteval egip\xc4\x8danski prestol,   zato je Spalinger prepri\xc4\x8dan, da so omenjene arheolo\xc5\xa1ke najdbe pripadale kasnej\xc5\xa1emu vladarju z enakim imenom. Atenski zgodovinar Filohor poro\xc4\x8da, da je Psametik (V), ki je bil verjetno pravnuk Psametika IV. in verjetno sin Tanira, leta 445/444 pr. n. \xc5\xa1t. pripeljal z ladjo \xc5\xbeito v Atene. In ne nazadnje Diodor Sicilski omenja Psametika (VI.) kot kralja Egipta leta 400 pr. n. \xc5\xa1t. in pravi, da je \xc2\xbbnaslednik slavnega Psametika\xc2\xab. Ime Psametika VI. je verjetno napa\xc4\x8dno in se nana\xc5\xa1a na Amirteja, faraona iz 28. dinastije, ki je vladal od leta 404 do 399 pr. n. \xc5\xa1t.'